**Anni Keisala** (s. 5. huhtikuuta 1997 Lohja) on suomalainen jääkiekkoilija, pelipaikaltaan maalivahti. Hän on olympia- ja MM-mitalisti.

Hän on edustanut naisten liigassa pelaavaa Tampereen Ilvestä kausina 2018−2022. Aiemmin hän pelasi SM-sarjaa Lohjan Kisa-Veikoissa kaudet 2010−2012, Team Kuortaneessa kaudet 2013–2016 ja Oulun Kärpissä kausilla 2016–2017 ja 2017−2018 sekä Mestiksen JYPissä osan kaudesta 2017−2018. Kaudeksi 2022–2023 hän siirtyy Ruotsin liigassa pelaavaan HV71:een. Keisala on pituudeltaan 175 cm.

Keisala voitti Kärpissä Suomen-mestaruuden kaudella 2016–2017 ja sai Ilveksessä SM-hopeaa kaudella 2018–2019. Hänet valittiin SM-sarjan parhaaksi maalivahdiksi ja all stars -maalivahdiksi kausilla 2014–2015, 2015–2016 ja 2020–2021. Hänet valittiin myös SM-sarjan kuukauden pelaajaksi marraskuussa 2015 ja tammikuussa 2021. Hän on kauden 2021–2022 loppuun mennessä pelannut naisten pääsarjassa kaikkiaan 151 runkosarjaottelua torjuntaprosentilla 93,6 ja 29 pudotuspeliottelua. Hänet valittiin kausina 2020–2021 ja 2021–2022 naisten Liigan parhaaksi maalivahdiksi sekä jälkimmäisellä kaudella sarjan parhaaksi pelaajaksi. Ruotsin liigassa hän on pelannut 26 runkosarjaottelua torjuntaprosentilla 91,5 ja kaksi pudotuspeliottelua.

Keisala kuului Suomen alle 18-vuotiaiden MM-kisajoukkueeseen vuosina 2014 ja 2015. Hän pelasi molemmissa kilpailuissa neljä ottelua. Hän pelasi nollapelin ensimmäisessä naisten maaottelussaan Saksaa vastaan 18. joulukuuta 2015. Hänet valittiin naisten MM-kilpailuihin 2016. Hän pelasi kisoissa yhden ottelun. Hän kuului Suomen pronssijoukkueeseen Yhdysvaltojen MM-kilpailuissa 2017, muttei päässyt pelaamaan. MM-kilpailuissa 2021 hän oli Suomen pronssille sijoittuneen joukkueen ykkösmaalivahti ja hänet valittiin turnauksen parhaaksi maalivahdiksi. Hän pelasi kaikissa seitsemässä ottelussa Suomen saadessa olympiapronssia Pekingin olympialaisissa 2022. Keisala kuului myös Suomen pronssijoukkueeseen MM-kilpailuissa 2024. Hän pelasi MM-kilpailuissa kuusi ottelua 2022, neljä ottelua 2023 ja yhden ottelun 2024. Hän on pelannut 19.2.2022 mennessä 20 naisten maaottelua torjuntaprosentilla 88,8.

Lähteet
-------

1. 1 2 3 4 5 6 7 8 9 10  Anni Keisala *Elite Prospects*. Everysport Media Group AB.  (englanniksi)
2. 1 2  Anni Keisala *eurohockey.com*. Viitattu 14.4.2017. (englanniksi)
3. ↑  Seppä, Lassi: Naisleijonien olympiasankari Anni Keisala siirtyy ensi kaudeksi Ruotsiin *Jatkoaika*. Viitattu 21.4.2022.
4. ↑  SM-sarja (w) *eliteprospects.com*. Viitattu 14.4.2017. (englanniksi)
5. ↑  Keisala, Nieminen ja Keromaa saivat pystinsä *kiekko.pohjalainen.fi*.  11.3.2016.  Arkistoitu 22.3.2016. Viitattu 16.3.2016.
6. ↑  Team Kuortaneen Anni Keisala on naisten SM-sarjan kuukauden pelaaja *leijonat.fi*.  1.12.2015. Viitattu 18.12.2015. [vanhentunut linkki]
7. ↑  Seppä, Lassi: Naisten Liigan palkinnot on jaettu − paras maalivahti Anni Keisala valittiin myös parhaaksi pelaajaksi *Jatkoaika*.  15.6.2022. Viitattu 15.6.2022.
8. ↑  Naisleijonat kaatoi Saksan - Keisalalle nollapeli - Karvinen 2+2 *leijonat.fi*.  18.12.2015. Viitattu 18.12.2015. [vanhentunut linkki]
9. ↑  Naisleijonien MM-kisoihin lähtevään joukkueeseen muutos *urheiluuutiset.com*.  11.3.2016.  Arkistoitu 27.4.2016. Viitattu 16.3.2016.
10. ↑  Naisleijonat päätti MM-urakan pronssijuhliin *Aamulehti*.  1.9.2021. Viitattu 4.2.2022.
11. ↑  Mennander, Pasi: Kaksi suomalaista naisten MM-kisojen tähtikenttään *Leijonat.fi*.  1.9.2021. Viitattu 4.2.2022.